
1. NOI DOCUMENTE ELABORATE DE INSTITUŢIILE EUROPENE ÎN DOMENIUL INFORMĂRII ŞI COMUNICĂRII

1.1. Raportul asupra aplicării strategiei de informare şi comunicare a Uniunii Europene 

Raportul asupra aplicării strategiei de informare şi comunicare a Uniunii Europene din anul 2004, realizat de Parlamentul European, sublinia faptul că politica europeană în domeniul comunicării trebuie abordată în contextul procesului democratic european.
 De aceea, obiectivul esenţial al acestei politici trebuie să fie promovarea participării active şi a mândriei de a fi cetăţean european. În raport se menţiona faptul că, la ultimele alegeri europene, rata participării a scăzut semnificativ în nouă din statele membre ale Uniunii. S-a apreciat, de asemenea, că un element esenţial al exercitării cetăţeniei europene este accesul la informaţiile legate de Uniunea Europeană. Cetăţenii europeni, ca destinatari ai politicii comunitare şi ca participanţi activi în procesul democraţiei europene, au dreptul la o informare completă, imparţială, la un acces sporit, într-un limbaj simplu şi în propria limbă. În acest context, strategia europeană de comunicare va trebui să pună în continuare accentul pe valorile fundamentale ale Uniunii Europene: democraţia, pluralismul, securitatea, solidaritatea, egalitatea şanselor, coeziunea, respectarea diversităţii culturale şi a drepturilor omului. În acelaşi timp, politica europeană de comunicare va trebui să evidenţieze avantajele apartenenţei la Uniunea Europeană în viaţa cotidiană a cetăţenilor. Raportul a subliniat că o atenţie deosebită s-a acordat în această perioadă mesajelor care sunt în măsură să trezească interesul cetăţenilor. Pentru realizarea acestui obiectiv, se va impune şi în viitor descentralizarea informării care facilitează accesul la grupurile specifice. Politica de informare şi comunicare nu va fi eficientă decât dacă cunoaşterea Uniunii Europene şi a instituţiilor va deveni obiect de studiu în şcoli şi universităţi. La fel de importantă este şi implicarea media şi internetului.

În Raport s-a apreciat, de asemenea, că dezbaterile din parlamentele naţionale asupra diferitelor teme ale politicii europene ar trebui să se desfăşoare cu aportul deosebit al parlamentarilor europeni. Instituţiile europene, conform dispoziţiilor regulamentului financiar, ar trebui să încheie acorduri cu societăţi de producţie a unor programe audiovizuale capabile să conceapă seriale televizate, concursuri, filme, reportaje, alte programe atractive şi de calitate, menite să transmită ideile şi valorile Europei (mai ales prin Programul MEDIA). Instituţiile ar trebui să studieze posibilităţile de a concepe vizite virtuale, atrăgătoare şi de a pune la dispoziţia publicului înregistrarea marilor evenimente instituţionale, printr-un sistem de arhivare şi a unui motor de căutare eficient.  Iniţiativele “Europe Direct”, “Euronews”, reţelele “Infopoints”, site-ul webEuropa, Europe by Satellite vor trebui continuate pe o bază interinstituţională.

În cadrul Parlamentului European s-a propus înfiinţarea unui Centru de excelenţă în domeniul comunicării în cadrul căruia să coopereze instituţiile, profesioniştii din domeniul comunicării.

În scopul elaborării şi difuzării unor mesaje originale, atrăgătoare pentru marele public, Comisia Europeană ar putea organiza un “concurs de idei” la care să participe toţi cetăţenii, în special pentru promovarea mărcii “Europa”.

Programul PRINCE (iniţiativa comunitară de informare a cetăţenilor europeni), lansat de Comisia Europeană, ar putea implica intens Parlamentul European. De altfel, se impune, în general, continuarea coordonării interne între toate instituţiile Uniunii, iar un loc special va trebui acordat comunicării cu tineretul.

1.2. Planul de Acţiune al Comisiei Europene referitor la ameliorarea comunicării în Europa

Planul de Acţiune al Comisiei referitor la ameliorarea comunicării în Europa
 a încercat să pună în aplicare unul din obiectivele strategice ale Comisiei Europene: comunicarea cu cetăţenii europeni. În acest scop, s-a stabilit desfăşurarea unui parteneriat cu toţi “actorii cheie” ai politicii europene, din Uniunea Europeană şi din statele membre, astfel încât să fie câştigată încrederea europenilor. 

În acest context, Comisia Europeană a decis să acţioneze în două etape: în primul rând, se va adopta un Plan de Acţiune intern, cu măsuri concrete luate în interiorul Comisiei; în al doilea rând, se va elabora o Carte Albă care va prezenta viziunea politică şi iniţiativele pe termen mediu şi lung, în cooperare cu alte instituţii şi părţi implicate. Cartea Albă va permite deschiderea unui proces de reflecţie referitor la modul de a lucra în cooperare cu alte instituţii europene şi cu statele membre. În acest document se va prezenta modul în care se pot dezvolta spaţiul public european, societatea civilă şi dezbaterile europene.

Principalul obiectiv al Planului de Acţiune este asigurarea unei comunicări mai eficiente despre Europa, susţinută de Comisia Europeană, printr-o abordare modernă şi profesională. În interiorul său, Comisia trebuie să realizeze o organizare mai eficientă şi o mai bună utilizare a resurselor umane şi financiare, inclusiv a instrumentelor şi serviciilor de comunicare. Planul de Acţiune de referă tocmai la acest demers, prin planificarea comună şi punerea în mişcare a diferitelor servicii care să ducă la îmbunătăţirea comunicării şi imaginii Uniunii Europene, în ansamblul ei. 

Ideea centrală a acestei abordări este: comunicarea va merge dincolo de informare, va stabili relaţii şi un dialog real cu cetăţenii europeni. Din perspectiva Comisiei, acest demers nu va fi doar un exerciţiu neutru, oarecare, ci un element determinant al procesului politic. În perioada 2001-2004, Comisia Europeană a adoptat trei documente referitoare la informare şi comunicare
, în scopul de a îmbunătăţi parteneriatul şi comunicarea cu Parlamentul European, Consiliul şi statele membre. În aceste instituţii, activităţile de comunicare au fost adaptate la noul regulament financiar al Uniunii Europene. În toate instituţiile europene au fost identificate ca principale obiective: programarea plurianuală, abordarea comună a mesajelor în funcţie de interesele cetăţenilor. De-a lungul acestei perioade s-au manifestat însă şi unele carenţe legate de:  fragmentarea activităţilor de comunicare cauzate de coordonări şi planificări insuficiente; faptul că mesajele au reflectat priorităţile politice, dar nu au răspuns intereselor, nevoilor şi preocupărilor cetăţenilor: campaniile actuale  se adresează elitei politice şi media, neevidenţiind consecinţele construcţiei europene în viaţa cotidiană, într-o manieră directă şi comprehensibilă; aplicarea inadecvată a strategiilor, punându-se accent prea mult pe finanţare şi mai puţin pe dialog şi comunicare.

În documentul Comisiei se precizează că actualul Plan de acţiune se va desfăşura conform următoarelor principii strategice:

- interacţiunea: comunicarea este un dialog, nu are sens unic. Obiectivul nu este doar informarea cetăţenilor, ci şi înţelegerea modului în care cetăţenii percep Europa, şi identificarea preocupărilor lor. Cetăţenii vor să-şi facă auzită vocea şi vor ca participarea democratică să aibă o influenţă directă asupra elaborării şi aplicării politicilor Uniunii Europene;

- comunicarea: pentru ca cetăţenii să poată urmări evoluţia politică la nivel european şi să se identifice cu aceasta, ei trebuie să fie informaţi asupra politicilor şi activităţilor Uniunii Europene, ca şi asupra consecinţelor acestora asupra vieţii lor cotidiene; 

- contactele cu cetăţenii la nivel local: calitatea comunicării implică buna înţelegere a politicilor la nivel local, prin folosirea mijloacelor adecvate. Ele trebuie să corespundă nevoilor demografice, naţionale şi locale, în limba pe care o înţeleg cetăţenii din diferite ţări ale Uniunii. 

În prima etapă, în interiorul Comisiei se va pune accent pe: stabilirea unor priorităţi în domeniul comunicării aprobate de Colegiu, informaţiile cheie fiind difuzate astfel încât să aibă un impact coerent; coordonarea activă a activităţilor printr-o reţea de unităţi de comunicare formate din Direcţiile generale ale Comisiei, asistate de Direcţia Generală de Comunicare; îmbunătăţirea capacităţii Comisiei de a comunica în statele membre asupra unor probleme ale Uniunii Europene, prin lansarea unor proiecte pilot cu obiective clare, cu impact;  mai buna utilizare a mijloacelor de comunicare în limba cetăţenilor din diferite ţări; descrierea beneficiilor tangibile a politicilor Uniunii prin introduceri scurte şi simple la documentele Comisiei destinate marelui public; comunicarea să devină mai profesionistă datorită unei formări specializate şi recrutării unor specialişti în comunicare.

În Planul de Acţiune se preciza că anumite activităţi sunt acţiuni pe termen mediu, altele pe termen lung, dar ele trebuie începute încă din septembrie 2005. Aceste activităţi implică schimbări semnificative în cultura şi metodele de lucru ale Comisiei şi reprezentanţilor acesteia în statele membre. Întreaga Comisie Europeană, membrii ei, s-au angajat să participe activ la noua abordare, din perspectiva comunicării.

În document s-a menţionat că numirea unui vicepreşedinte al Comisiei pe probleme instituţionale şi strategie a comunicării demonstrează că această instituţie vrea să obţină rezultate deosebite în acest domeniu.

Din punct de vedere politic, în Planul de Acţiune al Comisiei Europene s-a făcut referire la:

a) Participarea activă a membrilor Comisiei

Membrii Comisiei Europene au devenit persoane publice, principalii şi cei mai eficienţi comunicatori. Membrii Comisiei, individual sau împreună, au călătorit în statele membre, au desfăşurat acţiuni de comunicare, având pe agenda lor diferite aspecte ale comunicării. S-a înfiinţat un grup al membrilor Comisiei care va avea ca preocupare comunicarea şi programarea. Grupul este prezidat de vicepreşedintele Comisiei însărcinat cu strategia de comunicare ce coordonează şi controlează realizarea Planului de Acţiune. El va defini agenda comunicării, în funcţie de priorităţile pe termen mediu şi lung, stabilite de Colegiu. Planurile de comunicare vor fi orientate spre marele public european.

b) Rolul unităţilor de comunicare de la nivelul Direcţiilor Generale

Ansamblul unităţilor de comunicare ale serviciilor Comisiei vor avea un rol deosebit în realizarea schimbărilor propuse. Ele vor ţine legătura cu Direcţia Generală de Comunicare, cu serviciul purtătorului de cuvânt şi va oferi Delegaţiilor Comisiei materiale de informare (pentru presa locală şi regională şi publicul specific). Cooperarea acestor unităţi se va face utilizând mijloace şi metode de evaluare comune, mai ales printr-o nouă reţea de telecomunicaţii externe (ECN).

c) Noul rol al Direcţiei Generale de Comunicare

Direcţia Generală “Presă şi comunicare” va fi denumită Direcţia Generală de Comunicare pentru a desfăşura o activitate de comunicare la nivel global. Planificarea şi coordonarea comunicării vor fi realizate de o echipă specială care va elabora agenda de comunicare. Serviciul de planificare şi coordonare va pregăti planurile de comunicare, în funcţie de priorităţile stabilite în agenda de comunicare. În procesul de consultare publică a cetăţenilor, Comisia Europeană va utiliza feedback-ul cetăţenilor. În acest demers se va ţine cont de rezultatele cercetărilor, mai ales a Eurobarometrelor. Selecţia priorităţilor comunicării, stabilirea agendei şi a mesajelor vor fi întemeiate pe această cercetare.

Activităţile de comunicare trebuie să fie evaluate înainte, în timpul şi după realizarea lor pentru controlul eficienţei, rentabilităţii şi pertinenţei lor. Serviciul purtătorului de cuvânt va avea un  rol deosebit şi se va afla sub autoritatea Preşedintelui Comisiei care va trebui să informeze media referitor la priorităţile politice ale Comisiei şi să comunice calendarul subiectelor. Serviciul va trebui să respingă informaţiile false şi va elabora comunicate de presă de bună calitate şi adaptate publicului.

d) Rolul Delegaţiilor Comisiei Europene

Un rol esenţial îl vor avea Delegaţiile Comisiei din statele membre şi activitatea lor este inclusă în Planul de Acţiune. Acţiunile de comunicare ale Comisiei vor prezenta această instituţie cu o imagine unică, vizibilă marelui public; vor acorda o atenţie prioritară dialogului şi transparenţei, implicând direct cetăţenii, în toate etapele elaborării şi punerii în aplicare a politicilor Uniunii Europene; comunicarea va fi o coordonată importantă chiar din momentul formulării politicii; propunerile politice vor fi însoţite de un “rezumat pentru marele public” care să explice beneficiile personale şi sociale ale politicii europene; personalul Comisiei va deveni primul ambasador al Comisiei, personificând politicile Uniunii Europene şi, de aceea, acesta va trebui să se specializeze în domeniul comunicării.

Reprezentanţii oficiali ai Comisiei din fiecare stat membru au un rol deosebit în aplicarea Planului de Acţiune, mai ales în stabilirea temelor agendei de comunicare în limba proprie cetăţenilor. Ele pot recepta reacţia cetăţenilor, oferind Comisiei informaţii detaliate şi precise referitoare la punctul de vedere al guvernului şi societăţii civile în problemele legate de politica Comisiei. Reprezentanţii Comisiei vor informa cetăţenii referitor la politicile şi acţiunile Comisiei, vor avea resurse financiare şi personal specializat. Birourile regionale au un rol important în funcţie de mărimea şi organizarea administrativă a ţării. În cadrul unui parteneriat, reprezentanţii vor coopera strâns cu statele membre şi birourile Parlamentului European în ţara respectivă, în special în ceea ce priveşte activitatea de comunicare.

 Reprezentanţii vor prezenta un raport, iniţiind cercetări şi vor elabora planuri de comunicare specifice, legate de agenda de comunicare şi publicurile ţintă identificate. Ei vor contribui la înţelegerea ţării respective, având contacte directe cu autorităţile şi factorii de decizie la nivel naţional, regional şi local. La nivel naţional, vor fi organizate vizite ale membrilor Comisiei, întâlniri ale acestora cu media. Reprezentanţii Comisiei vor avea rolul de “purtători de cuvânt” ai acesteia, având misiunea să transmită politica şi reacţiile Comisiei în statele membre. Activităţile naţionale de comunicare, referitoare la Europa, vor urmări organizarea unor dezbateri la nivel naţional, utilizând mijloacele şi reţelele de comunicare pentru nevoile naţionale. 

În viitor, se va îmbunătăţi relaţia dintre centru şi reprezentanţii din ţările membre, prin simplificarea procedurilor de colaborare (proceduri standard, contracte cadru etc.) şi o mai bună folosire a mijloacelor (servicii audiovizuale, internet, publicaţii, centre de contact cu cetăţenii, reţele de informare, vizite la sediul Comisiei, cooperare cu jurnaliştii, organizarea unor evenimente etc.).

Comunicarea va mobiliza resurse importante atât financiar, cât şi ca personal, prevăzute în proiectul de buget al Uniunii Europene pentru 2007. Comisia Europeană se va restructura în scopul îndeplinirii acestui obiectiv major: comunicarea cu cetăţenii europeni.

1.3. Planul D vizând Democraţia, Dialogul, Dezbaterea

După adoptarea unei Declaraţii referitoare la ratificarea Tratatului instituind o Constituţie pentru Europa, la Consiliul European din iunie 2005, s-a lansat o “perioadă de reflecţie” legată de respingerea Tratatului de către Franţa şi Olanda. Consiliul a stabilit iniţierea unor dezbateri organizate cu cetăţenii, societatea civilă, partenerii sociali, parlamentele naţionale şi cu partidele politice, în care să fie implicate toate instituţiile europene. Comisia Europeană a răspuns acestei provocări lansând un  document referitor la această problematică importantă: ratificarea noii Constituţii.

Planul D vizând Democraţia, Dialogul, Dezbaterea are ca obiectiv principal adoptarea Constituţiei Europene care reprezintă un pas important în demersul Uniunii Europene de a deveni mai democratică, mai transparentă, mai eficientă şi mai puternică pe plan extern.

Perioada de reflecţie va consta într-o dezbatere intensă şi amplă asupra politicilor europene, în legătură cu nevoile şi aşteptările cetăţenilor. Planul D va avea un rol complementar în raport cu celelalte iniţiative şi programe lansate în domeniul educaţiei, tineretului, culturii şi promovării cetăţeniei europene active. Planul D continuă Planul de Acţiune referitor la “comunicarea Europei” şi se va articula cu viitoarea Carte Albă asupra strategiei de comunicare şi democraţiei care va marca începutul procesului consultării asupra politicii de comunicare a Uniunii Europene. Planul D îşi propune restabilirea încrederii publicului în Uniunea Europeană, mai ales în condiţiile în care ultima anchetă Eurobarometru
 arată o scădere a încrederii opiniei publice în Uniunea Europeană , dar şi, la nivel naţional, în sistemele politice naţionale. 

În document se menţionează că europenii au nevoie să simtă că Europa le aduce bunăstare şi că iau parte la deciziile Europei. Conform datelor cercetării, în prezent, 53% din cetăţenii europeni nu au sentimentul că punctul lor de vedere contează. Această părere este considerată crucială, întrucât instituţiile europene sunt percepute ca distante, birocratice, luând decizii impopulare. De aceea, unul din principalele obiective va fi realizarea unei comunicări mai precise asupra activităţilor Uniunii Europene.

La realizarea Planului D vor trebui să fie antrenate nu numai clasa politică, ci şi grupurile de interese, societatea civilă, partenerii sociali, parlamentele naţionale şi mai ales media moderne.

Documentul precizează că Planul D nu se limitează la “perioada de reflecţie”, ci este un exerciţiu pe termen lung, pe durata întregului mandat al Comisiei. Aceasta are convingerea că actuala criză nu poate fi depăşită decât prin obţinerea unui nou consens asupra proiectului european, ancorat în aşteptările cetăţenilor.

Planul D ca Democraţie, Dialog şi Dezbatere este tocmai o încercare de a răspunde preocupărilor exprimate de cetăţenii europeni. Un alt obiectiv major al Planului D este susţinerea dezbaterilor naţionale organizate în statele membre. În document, Comisia Europeană a recunoscut că aceste dezbateri se desfăşoară deja, dar că ele trebuie să fie intensificate şi lărgite. Uniunea Europeană se va implica în sprijinirea dezbaterilor naţionale, atât din punct de vedere organizatoric, cât şi financiar. Reprezentanţii Comisiei, birourile naţionale ale Parlamentului European vor coopera cu instituţiile naţionale. Referitor la modul de desfăşurare al acestor dezbateri, s-a menţionat că nu există un model tip de organizare a dezbaterilor în statele membre, în unele state organizându-se structuri, platforme sau forumuri permanente (ex. Forumul naţional din Irlanda, Platforma pentru Europa din Spania etc.), în timp ce în altele nu există un cadru de dialog structurat.

Parlamentele naţionale, regionale şi locale vor avea un rol specific în organizarea şi promovarea dezbaterilor, constituind liantul permanent prin care se va realiza controlul deciziilor luate de guvernele naţionale în problemele europene. Comisia Europeană va intensifica cooperarea cu parlamentele naţionale pe trei obiective: asistenţă mutuală, stabilirea unei reţele efective şi a unei mai bune comunicări cu cetăţenii şi reprezentanţii aleşi. În acest scop, sunt prevăzute acţiuni concrete precum participarea în cadrul COSAC şi Conferinţei preşedinţilor parlamentelor, schimbul electronic de date referitoare la Uniunea Europeană. Comisia Europeană va coopera strâns cu Parlamentul European şi COSAC şi va organiza un forum la Bruxelles în care parlamentele vor dezbate temele “perioadei de reflecţie”.

Planul D este, aşadar, un proces structurat, cu un conţinut precis legat de “perioada de reflecţie”. Fiecare dezbatere va avea propriile caracteristici naţionale, regionale şi locale, dar ele se vor centra pe rolul Uniunii Europene, pe avantajele concrete aduse de acţiunea comunitară. În centrul dezbaterilor ar trebui să fie nu atât problemele instituţionale, cât problematica ocupării forţei de muncă, economiei, transporturilor, luptei contra terorismului, mediului, reducerii sărăciei în Africa. Se va declanşa, aşadar, un proces în dublu sens: informarea cetăţenilor în legătură cu rolul Uniunii Europene, prin exemple concrete şi luarea în evidenţă a aşteptărilor cetăţenilor. Dezbaterile s-ar putea desfăşura pe următoarele teme:

· dezvoltarea economică şi socială a Europei: capacitatea Europei de a genera creştere economică şi de a crea locuri de muncă; valorile comune pe care s-au construit modelele economice şi sociale europene; reformele realizate pentru a face faţă concurenţei mondiale şi exigenţelor dezvoltării durabile;
· perceperea Uniunii Europene şi a misiunilor sale: având ca punct de plecare realizările de până acum, avantajele pentru unele ţări europene, pentru cetăţenii ei (în domeniul securităţii alimentare, programele ERASMUS, moneda unică, protecţia consumatorului, dezvoltarea unui spaţiu al justiţiei, libertăţii şi securităţii etc.);
· frontierele Europei şi rolul în lume: perspectiva noilor extinderi, capacitatea de a integra noi ţări, securitatea globală a continentului, relaţiile cu vecinii, influenţa Europei pe plan mondial; ce aşteaptă cetăţenii într-o lume globalizată, în termeni de comerţ, mobilitate, securitate, dezvoltare.

În cadrul Planului D, subiectele abordate nu vor fi limitate în nici un fel ci, în funcţie de public şi de context, se vor reţine problemele cele mai interesante şi frapante. Fiecare stat membru va trebui să prezinte Comisiei Consiliului o sinteză a primelor rezultate ale dezbaterii naţionale organizate în “perioada de reflecţie”, aceste sinteze urmând a fi publicate.

Un prim tur al informării asupra desfăşurării Planului D va avea loc în aprilie 2006, astfel încât să poată fi trase primele concluzii. În acest scop, Comisia Europeană va susţine Iniţiative transfrontaliere prin organizarea unor evenimente la nivel transfrontalier: va realiza un parteneriat cu alte instituţii şi organisme europene (preşedinţii Consiliului, Parlamentul European, Comitetul regiunilor, Comitetul Economic şi Social); vizite ale Comisarilor europeni în statele membre, însoţite de evenimente mediatice şi contacte cu societatea civilă; colaborarea Comisiei cu parlamentele naţionale care controlează deciziile guvernelor naţionale pe probleme europene; instituţiile ce reprezintă Comisia Europeană în statele membre se vor face cunoscute marelui public cu care vor dialoga intens prin sesiuni de întrebări şi răspunsuri; utilizarea centrelor Europa Direct din cadrul manifestărilor regionale punând în funcţiune o reţea descentralizată de informare asupra Uniunii Europene şi reţeaua “noua generaţie” a centrelor Europa Direct; Comisia va organiza o masă rotundă referitoare la democraţie, la care vor participa societatea civilă, cetăţenii cu orizonturi diferite; se vor organiza manifestaţii la care vor participa “ambasadori ai bunăvoinţei europene” (ca la ONU), personalităţi naţionale, locale sau mondiale angajate în promovarea politicii europene.

Un alt obiectiv al Planului D va fi promovarea participării cetăţenilor la procesul democratic care se va realiza prin organizarea consultărilor documentelor europene, prin susţinerea unor proiecte, existente deja, iniţiate de cetăţenii europeni (ex. programul Cetăţenii pentru Europa); consolidarea atitudinii de deschidere, transparenţă a instituţiilor europene (mai ales prin Iniţiativa europeană referitoare la transparenţă, luată prin decizia Consiliului European de la Sevilla); sporirea participării la vot a electoratului european;  angajarea diferitelor mijloace pentru desfăşurarea unui dialog intens asupra politicilor europene (prin desfăşurarea unei anchete Eurobarometru pe tema viitorului Europei, prin folosirea reţelelor internet, prin discuţii organizate pe grupuri ţintă).

Dezbaterea vastă referitoare la viitorul Europei va fi susţinută financiar (la începutul anului 2005, 9 milioane euro au fost destinate acestei dezbateri organizate la nivelul statelor membre, 6 milioane euro, numai pentru procesul ratificării Constituţiei). În 2006, s-a decis alocarea a 6 milioane de euro, suplimentar, pentru realizarea acestui program. Comisia Europeană va organiza la 9 mai 2006, de Ziua Europei, o Conferinţă asupra viitorului Europei la care vor fi convocaţi reprezentanţi ai societăţii civile, statelor membre, parlamentele naţionale, cetăţeni şi instituţii europene. Obiectivul Conferinţei va fi tragerea primelor concluzii ale dezbaterilor desfăşurate la nivel european. În mai 2006, Comisia va elabora un document care va fi o sinteză globală a vizitelor în statele membre şi a dezbaterilor naţionale organizate în toată Uniunea. Bilanţul va fi prezentat la Consiliul European din iunie 2006, unde concluziile vor fi prezentate într-o Declaraţie oficială.

În concluzie, Planul D ca Democraţie, Dialog şi Dezbatere pune accentul pe caracterul naţional al dezbaterii, dar subliniază nevoia întoarcerii la informarea structurată şi la iniţierea unor acţiuni la nivel comunitar. Planul D va putea contribui la consolidarea legitimităţii unui nou consens asupra Europei, va putea răspunde unor critici, găsind soluţii adecvate.

2. DEZBATERI ASUPRA POLITICII EUROPENE ÎN DOMENIUL INFORMĂRII ŞI COMUNICĂRII

2.1. Lansarea unor forumuri de dezbatere cu societatea civilă şi jurnaliştii

Forumul consultativ organizat de Comitetul Economic şi Social European, în luna noiembrie 2005, a abordat tema eliminării distanţei dintre instituţiile europene şi cetăţeni.
 Forumul s-a desfăşurat în colaborare cu Comisia Europeană şi a fost o reuniune deschisă, înscrisă în Planul D de comunicare, lansat de Comisia Europeană. În cadrul forumului au fost abordate temele legate de depăşirea problemelor de comunicare dintre Uniunea Europeană şi cetăţeni, de activarea spaţiului public european. Concluziile forumului au contribuit la procesul reflecţiei lansat în vederea elaborării Cărţii Albe a strategiei de comunicare. În cadrul forumului s-a recurs la noua metodă a “spaţiului deschis” care permite un grad sporit de participare şi creativitate, participanţii repartizându-se în grupuri de lucru tematice (metoda “forum deschis” a fost lansată de specialiştii americani în anii ’90, mai ales de Harrison Owen
). În discursul său, Margot Wallström, responsabilul pentru probleme instituţionale şi comunicare, a reafirmat dreptul fiecărui cetăţean de a fi auzit, nevoia de a democratiza comunicarea.

Dialogul vicepreşedintei Comisiei Europene, responsabilă cu strategia comunicării, Margot Wallström, cu jurnaliştii, la o masă rotundă organizată de Federaţia Europeană a Jurnaliştilor a pus în evidenţă faptul că media reprezintă un “partener-cheie” în procesul comunicării Uniunii Europene cu cetăţenii săi.
 În aceste dezbateri, s-a recunoscut faptul că acest demers este foarte dificil, întrucât perceperea Europei este diferită, în funcţie de cadrul istoric naţional şi de condiţiile specifice fiecărei ţări. În dezbateri s-a afirmat că, pentru ca dezbaterea să fie autentic democratică se impune ca instituţiile să fie accesibile, deschise presei, ca şi instituţiilor naţionale, societăţii civile. De cealaltă parte, reprezentanţii Uniunii Europene au subliniat că  o condiţie esenţială este aceea ca media să rămână independente editorial, să primească de la Uniunea Europeană informaţii factuale, corecte, relevante pentru cetăţeni şi să li se asigure facilităţi tehnice. 

În acest context, instituţiile europene vor acorda o mai mare atenţie televiziunii şi radioului, mai ales la nivel local sau regional. Comunicarea Uniunii Europene se va centra asupra audienţelor locale, specializate şi pe “poveştile europene” interesante.

Aceste dezbateri au constituit începutul unei perioade de dialog intens al Uniunii Europene cu cetăţenii şi cu specialiştii în comunicare. 

2.2. Un demers critic referitor la politica europeană de comunicare

După dificila ratificare a Tratatului de la Maastricht, în cadrul instituţiilor europene s-a pus problema participării cetăţenilor şi a încrederii acestora faţă de procesul construcţiei europene.
 Ulterior, alegerile europene, refuzul Irlandei de a ratifica Tratatul de la Nisa, precum şi sondajele Eurobarometru,
 au confirmat tendinţa cetăţenilor europeni de a avea o atitudine negativă faţă de instituţiile considerate a fi prea îndepărtate de ei, marcate de tensiuni interinstituţionale şi interstatale.
 În acelaşi timp, a fost lansat un demers critic referitor la politica de informare şi comunicare a Uniunii Europene cu cetăţenii săi.
 Mulţi teoreticieni au subliniat ideea că prin procesul comunicării nu se poate consolida sentimentul apartenenţei la o comunitate politică, dacă ea însăşi nu ţi-a definit o imagine clară a identităţii ei.

S-a apreciat că proiectul european a rămas mult timp un proiect controversat, o construcţie în devenire care a  dobândit greu o legitimitate fermă printr-un spaţiu public european larg şi popular.
 Majoritatea teoreticienilor au apreciat că problema centrală cu care se confruntă politica de comunicare a Uniunii Europene nu este atât o problemă comunicaţională, cât o problemă politică: absenţa unei identităţi clare şi a unui spaţiu public european.

Istoricii politicii comunitare au subliniat că, la început şi de-a lungul procesului construcţiei europene, comunicarea nu a constituit un obiectiv strategic, fiind dominante decizia politică şi compromisul de tip tehnocratic necesare construirii unei “solidarităţi de fapt” între popoarele europene. În primul deceniu, exista doar un serviciu de informare care monitoriza reacţiile adversarilor integrării.
 Evoluţia acestei politici de comunicare de tip european s-a desfăşurat în trei etape: prima a vizat informarea întreprinzătorilor europeni şi a cetăţenilor asupra modalităţilor şi avantajelor unificării; a doua etapă a început în 1993 şi a avut drept  scop formarea convingerii şi încrederii cetăţenilor în proiectul european; ultima etapă este cea a elaborării unor strategii noi de comunicare şi dialog între instituţii şi cetăţenii europeni, astfel încât să se combată deficitul democratic important. În acest scop au fost folosite instrumente variate de dialog direct cu populaţia europeană: internetul (serverul Europa), dialogul civil (menţionat în Cartea Albă a guvernării europene), dezbaterea asupra viitorului Europei (începută în anul 2001 şi continuată cu lucrările Convenţiei Europene).

Această amplă strategie de comunicare a implicat punerea în mişcare a unor mijloace variate: reţele instituţionale de informare (mai ales cele trei mari centre de la Paris, Lisabona şi Roma), cele 65 de puncte de informare şi cele 95 de reţele rurale, precum şi 550 de centre de documentare (CDE); reţele noninstituţionale (asociaţii, Camere de comerţ, fundaţii etc.), un grup de conferenţiari în cadrul Team Europe sau Groupeuro; manifestaţii publice (colocvii, conferinţe, reţeaua de profesori Jean Monnet etc.); comunicarea de tip audiovizual realizată de serviciile proprii ale instituţiilor europene Europe by Satellite, campaniile publicitare şi comunicarea de tip simbolic (imn, drapel, deviza etc.), publicarea unor cărţi şi broşuri, precum şi elaborarea unor mijloace de evaluare a politicii de comunicare.

Actualmente, deşi a fost pusă în aplicare această mare strategie, au fost înregistrate numeroase eşecuri, mai ales la referendumurile legate de Tratatul Constituţiei Europene. Specialiştii au arătat că principalele erori au fost determinate de lansarea unei strategii inadecvate care a supraevaluat rolul televiziunii,
 al comunicării electronice
 şi al informării (conform principiului, prea multă informaţie distruge informaţia) şi, mai ales, datorită confuziei făcute între informare şi participare.

Din perspectiva teoreticienilor, informarea de tip politic a favorizat politizarea acestui demers şi nu există o legătură directă, mecanică între politizare şi participare politică. Aşadar, simpla informare nu antrenează în mod automat participarea politică. Prea multă informare şi publicitate pot îndepărta cetăţenii, dar există încă o necunoaştere importantă a sistemului instituţional european,
 ca şi o absenţă a culturii civice europene.

Specialiştii au atras atenţia şi asupra pericolului propagandei sau al unei strategii tip marketing, întrucât Europa nu e încă “un produs finit”, ci un şantier în construcţie, un proiect politic în devenire. Pe de altă parte, strategiile de marketing fragmentează comunicarea pe diferite categorii de public, ignorând dimensiunea politică unitară a mesajelor. Din punct de vedere teoretic, problema este aceea de a nu găsi atât factorii discriminatorii, cât denominatorii comuni. Pe lângă erorile tactice şi strategice de circumstanţă, ineficacitatea politicii europene de comunicare a avut şi alte cauze profunde, structurale: lingvistice, absenţa unui suport media transnaţional; financiar, lipsa specialiştilor; probleme organizatorice şi operaţionale.

După anul 2001, Comisia Europeană a luat în considerare numeroasele studii care au pus în evidenţă aceste probleme structurale şi erorile strategice şi a încercat să reformeze politica europeană de comunicare prin elaborarea unor documente programatice importante: elaborarea strategiei de informare şi comunicare cu cetăţenii şi finanţarea plurianuală a proiectelor de comunicare (432 milioane de euro pentru perioada 2002-2006).

Un grup de lucru interinstituţional a realizat, în fiecare an, un bilanţ şi o evaluare (Permanent Monitoring System) a politicii europene de comunicare şi a propus noi campanii de informare, strategii politice anuale. Evaluarea periodică a politicii europene de comunicare a permis analiza receptării mesajelor, întărirea cooperării interinstituţionale şi consolidarea imaginii Uniunii Europene. Un rol deosebit a avut şi va avea cooperarea cu statele membre ale Uniunii, cu societatea civilă şi autorităţile locale. Măsurile prevăzute nu au fost suficiente găsirii soluţiilor la problemele culturale, lingvistice, mediatice şi umane puse de comunicarea politică la nivel european. 

Din punct de vedere teoretic, comunicarea politică nu e numai o ştiinţă, ci şi o artă confruntată cu o diversitate şi amplitudine  deosebită a problemelor. Pe de altă parte, problemele comunicaţionale ale Uniunii Europene nu pot rezolva problemele de fond ale acesteia: definirea proiectului viitoarei Europe, limitele sale geografice, deficitul democratic şi de legitimitate, criza de identitate, absenţa unui spaţiu public european.
 În acest sens, pot fi înţelese noile decizii luate de instituţiile europene, de a lansa, la toate nivelele, ample acţiuni de informare şi comunicare cu cetăţenii lor. 

